समाज को बनाने की जिम्मेवारी उस समाज के ऊपर होती है, जिसके हाथ में सत्ता के तंत्र होते हैं। इसीलिए जब परशुराम के हाथ सत्ता के सूत्र आए तो उन्होंने समाजिक उत्पीडऩ झेल रहे शूद्र और वंचितों को मुख्यधारा में लाकर पहले तो उनका यज्ञोपवीत संस्कार कराकर उन्हें ब्राह्मण होने के दायित्व से जोड़ा और फिर इस समूह के अक्षय तृतीया के दिन सामूहिक विवाह भी कराए। ये विवाह उन विधवा महिलाओं से भी कराए गए, जो परशुराम और सहस्रबाहु अर्जुन के बीच चले युद्ध के चलते विधवा हो गई थीं। वे परशुराम ही थे, जिन्होंने वनवासी शृंगी ऋषि से दशरथ की पुत्री और भगवान श्रीराम की बहन शांता से विवाह कराया। राम भी शूद्र माने जाने वाले वनवासी वानरों को मुख्यधारा में लाए। उन्होंने सभी वर्जनाओं को तोड़ते हुए शूद्र महिला शबरी के जूठे बेर खाने में कोई संकोच नहीं किया। देश की वर्गीय व जातीय विभाजन को दूर करने के ये ऐसे उपाय थे, जिनसे प्रेरणा लेकर हमें हमारे दलित भारतीयों को जातीयता से ऊपर उठकर अपनाने की जरूरत है। किंतु इसे दुर्भाग्य ही कहा जाएगा कि हमारे वर्तमान राजनीतिज्ञ अपने तात्कालिक स्वार्थ के लिए जाति और भेदभाव की भावना को खत्म करने की बजाय उसे बढ़ावा दे रहे हैं। वोट का यह लालच जाति को ही नहीं समूचे समाज को खंड-खंड करने का काम कर रहा है। गोया, इन महापुरुषों से प्रेरित होकर हमें अपनी जाति के प्रति अभिमान व दूसरी जातियों के प्रति सम्मान का भाव जताने की जरूरत है।